《登高丘而望远海》
清代·李锴

登高丘而望远海，海上浮云白如纸。不见若木华，但见日小如粟米。

当欲腾身直上乘日车，周流极彼四海之津涯。天帝下相接，群仙如虫沙。

瀛洲与三山，跬步何污邪。知不可得还故家，彼往此来良足嗟。

富贵已极可奈何。可怜汾水上，落日摇空波。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。